[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000004", "text": "En C\u0302eh\u0302io \u201cprivataj sankcioj\u201d kreskigas rusofobion"}, {"text_idx": "#000005", "text": "Ekrankopio el la Jutuba kanalo de CNN Prima montras kiel au\u0306to kun rusia numerplato estis dispentrita en la centro de Prago per porukrainaj sloganoj kaj koloroj."}, {"text_idx": "#000006", "text": "C\u0302eh\u0302io estas hejmo por preskau\u0306 50 000 rusiaj civitanoj. Pro la rusia milito en Ukrainio ilia sorto estas malcerta c\u0302ar Prago ne plu liveras vizojn al Rusio, c\u0302ia aera kaj fervoja komunikado inter la du landoj haltis kaj iuj homoj en C\u0302eh\u0302io interligis la agreson de Putin kaj c\u0302iujn rusojn tro rapide."}, {"text_idx": "#000007", "text": "La 24-an de februaro rusianoj vekig\u0302is kun novaj\u0302o pri milito en Ukrainio. Krom eksenti s\u0302okon, malesperon, timon, elrevig\u0302on kaj malhonoron, iuj el ili log\u0302antaj ekster Rusio ig\u0302is ankau\u0306 celoj por koleraj ne-rusoj, kiuj ne diferencigas inter la rusia gvidantaro kaj la rusa popolo."}, {"text_idx": "#000008", "text": "Vidu ekzemple la diskriminacion au\u0306 ec\u0302 la ekskludon de rusiaj studentoj dum lekcioj en universitatoj au\u0306 la kazon de c\u0302eh\u0302a profesoro alvokinta bojkoti rusiajn studentojn kaj apliki \u201csiajn personajn sankciojn\u201d. La profesoro, en afis\u0302o publikigita en sociaj retoj kaj poste forigita, diris ke tio estis emocia reago. La universitato Charles en Prago pardonpetis al siaj studentoj pro la diskriminacia konduto de iuj instruistoj."}, {"text_idx": "#000009", "text": "Iuj rusparolantoj log\u0302antaj en Eu\u0306ropo, inkluzive en C\u0302eh\u0302io, kundividis historiojn de rusofobio: grupoj de hoteloj deklaris bojkoton de posedantoj de rusiaj kaj belorusaj pasportoj kaj kelkaj agentejoj de nevomeblaj\u0302oj anoncis ke ili ne plu vendos nevomeblaj\u0302ojn al civitanoj de Rusio. Rusiaj lernantoj estis c\u0302ikanataj en lernejoj, iuj krac\u0302is surstrate al studento parolinta ruse per telefono, iuj kriis \u201cMortu, rusa ac\u0302ulino!\u201d al rusdevena j\u0302urnalistino, iuj humiligis rusparolantojn de ukraina kaj armena devenoj, kaj taksiisto elj\u0302etis virinon el la au\u0306to c\u0302ar s\u0302i parolis ruse kun siaj infanoj. Poste evidentig\u0302is ke la kliento estis j\u0302urnalistino de la rusia opozicia interreta televidkanalo Doj\u0302d, kiu estas unu el plej fortaj kritikantoj de Putin."}, {"text_idx": "#000010", "text": "Plejparto el tiuj c\u0302i ekzemploj de diskriminacio estis kundividitaj en sociaj retoj kun alvoko haltigi rusofobian konduton kaj fari distingon inter rusoj kaj rusparolantoj, kaj inter rusoj kiuj subtenas kaj oponas Putinon. En certaj kazoj la au\u0306toroj de tiaj afis\u0302oj mals\u0302altis la komentojn au\u0306 forigis ilin pro la malamaj komentoj."}, {"text_idx": "#000011", "text": "Malgrau\u0306 la partopreno de rusiaj civitanoj en porukrainaj manifestacioj, financado kaj alia volontula subteno de ukrainaj rifug\u0302intoj, malgrau\u0306 alvokoj de c\u0302eh\u0302aj oficialuloj ne egaligi rusiajn civitanojn al decidoj de rusia registaro, la ondoj de diskriminacio kontrau\u0306 rusoj kaj belorusoj disvastig\u0302as tra C\u0302eh\u0302io, same kiel tra aliaj s\u0302tatoj de Eu\u0306ropo."}, {"text_idx": "#000012", "text": "Iuj c\u0302eh\u0302aj aktivuloj komentis afis\u0302ojn dirinte ke tiu c\u0302i rusofobio estas pravigebla kaj en kelkaj kazoj ili pardonpetis, sed ili ne pensis ke tio estas evitebla; en kelkaj komentoj estis ankau\u0306 proponoj pri C\u0302eh\u0302io libera de rusoj."}, {"text_idx": "#000013", "text": "Rusofobio ankau\u0306 etendig\u0302as al alinomado de produktoj kaj lokoj. Ekzemple la fama \u201crusa glaciaj\u0302o\u201d kiu estis kulta produkto por generacioj povas esti baldau\u0306 alinomita de sia fabrikanto al \u201cukraina glaciaj\u0302o\u201d. Simile la strato kie la rusia ambasadejo trovig\u0302as povas esti parte alinomita al strato de ukrainaj herooj (Ukrajinsky\u0301ch hrdinu\u030a), kiel okazis en Litovio."}, {"text_idx": "#000014", "text": "Malgrau\u0306 la fakto ke en Rusia Federacio log\u0302as preskau\u0306 200 etnaj grupoj, kun malsamaj vidpunktoj kaj politikaj elektoj, au\u0306 la fakto ke rusparolantoj povas esti naskitaj kaj kreski en alia lando, rusofobio estas aplau\u0306data de certaj homoj en C\u0302eh\u0302io rilate iun ajn kun rusia pasporto au\u0306 rusia naskig\u0302loko au\u0306 kiu parolas la rusan."}, {"text_idx": "#000015", "text": "Tamen iuj c\u0302eh\u0302oj jam komprenis la dang\u0302erojn de akuzado de c\u0302iuj rusoj pri la krimoj de la rusia armeo, komparante tion al c\u0302asado de sorc\u0302istinoj."}, {"text_idx": "#000016", "text": "C\u0302eh\u0302aj leg\u0302oj garantias kontrau\u0306diskriminacian aliron al c\u0302iuj civitanoj kaj ne-civitanoj de C\u0302eh\u0302io, liverante la institucion de la ombudsmano kiel resurson, observadon kaj kontroladon de la kazoj de diskriminacio. La Rusa Domo en Prago reagis al tiuj c\u0302i situacioj kaj skribis retmesag\u0302on por kundividi la historion de rusofobio en C\u0302eh\u0302io."}, {"text_idx": "#000017", "text": "Sed eble plej zorgige estas ke tiu c\u0302i rusofobio estas prezentata de porrusiaj gazetoj, kiuj funkcias en C\u0302eh\u0302io au\u0306 celas g\u0302in kaj troigas tiujn c\u0302i ekzemplojn por plu pravigi siajn proprajn perfortajn diskursojn kontrau\u0306 Eu\u0306ropo kaj g\u0302iaj valoroj."}, {"text_idx": "#000018", "text": "Estas grave kompreni ke multaj rusoj sentas sin \u201csieg\u0302itaj\u201d: sekve de granda diplomatia krizo en 2021 kaj nunaj striktaj sankcioj, ili ne povas vojag\u0302i hejmen per aviadilo au\u0306 trajno, iliaj familioj ne povas ricevi c\u0302eh\u0302ajn vizojn kaj por multaj ekonomiaj sankcioj ankau\u0306 limigas au\u0306 frostigas iliajn eblecojn uzi kreditkartojn kaj bankajn g\u0302irojn."}, {"text_idx": "#000019", "text": "Akumulig\u0302intaj historiaj tavoloj de rusofobio"}, {"text_idx": "#000020", "text": "La konduto kontrau\u0306 rusoj au\u0306 posedantoj de rusiaj pasportoj (kaj pli frue de sovetiaj pasportoj) c\u0302iam estis specifa en la teritorio de C\u0302eh\u0302io kaj ne malgrande tio estas ligita al la invado al C\u0302eh\u0302oslovakio fare de la trupoj de la Varsovia Pakto la 21-an de au\u0306gusto 1968. Tankoj kaj armitaj soldatveturiloj subpremis la Pragan Printempon. Kvankam g\u0302i estis membro de la Varsovia Pakto, C\u0302eh\u0302oslovakio estis suverena s\u0302tato, do la invado de sovetiaj aliancanoj estis kaj plu estas konsiderata granda nacia tragedio. G\u0302i estas ankau\u0306 fonto de dau\u0306ra kontrau\u0306rusa humoro kiu plu vivas hodiau\u0306."}, {"text_idx": "#000021", "text": "Poste ondo de rusofobio aperis en 2014 post kiam Rusio aneksis la Krimean duoninsulon. Prago subtenis la sankciojn de Eu\u0306ropa Unio kontrau\u0306 Rusio. Tio ankau\u0306 refortigis ekstreme negativan percepton de Rusio, kiu estis foje vastigata inkludante la rusan popolon."}, {"text_idx": "#000022", "text": "Krom la ekonomiaj kaj politikaj sankcioj kontrau\u0306 Rusio fare de kelkaj s\u0302tatoj, iuj homoj sentantaj ke ne sufic\u0302as simple kondamni rusiajn aktivadojn en Ukrainio kaj kundividi subtenon al Ukrainio, decidis ke ili devas apliki siajn proprajn sankciojn ne kontrau\u0306 la lando, sed kontrau\u0306 la civitanoj de Rusio."}, {"text_idx": "#000023", "text": "La rusa komunumo en C\u0302eh\u0302io: historia c\u0302eesto"}, {"text_idx": "#000024", "text": "La historio de la rusa komunumo en C\u0302eh\u0302io dau\u0306ras pli ol jarcenton, komencig\u0302inte en la 1920-aj jaroj, kiam rusoj fug\u0302is post la rusa revolucio en 1917 kaj ricevis helpon de la Masaryk-registaro. Estis signifa c\u0302eesto de sovetiaj soldatoj kaj iliaj familioj de 1948 g\u0302is 1989, kiu kreskis post la invado en 1968. Tiuj foririntaj en 1989 estis anstatau\u0306itaj de nova ondo de migrantoj, inkluzive de ric\u0302aj rusoj ac\u0302etantaj nemoveblaj\u0302ojn kaj ankau\u0306 de mezklasaj rusianoj kiuj studas kaj log\u0302as c\u0302i tie. Ili plejparte koncentrig\u0302is en Prago kaj en Karlovy Vary, kaj Maria\u0301nske\u0301 La\u0301zne\u030c en la okcidenta parto de la lando."}, {"text_idx": "#000025", "text": "Lau\u0306 la datumoj de la C\u0302eh\u0302a Statistika Oficejo, en 2020 estis c\u0302irkau\u0306 42 000 eksterlandanoj kun rusiaj pasportoj, kiuj log\u0302is en C\u0302eh\u0302io pli ol 12 monatojn surbaze de longdau\u0306ra vizo au\u0306 konstanta log\u0302permesilo, inkluzive tiujn kiuj serc\u0302is azilon c\u0302i tie."}, {"text_idx": "#000026", "text": "La renovigita esprimo de rusofobio pruvas denove la fakton ke historio estas cikla. Reprezentantoj de iuj komunumoj pagas la prezon de agreso de aliaj, kvankam ili ne estas tiuj kiuj komencis g\u0302in au\u0306 havas neniun rilaton al g\u0302i. Tion atestis la kontrau\u0306aziana rasismo dum la pandemio de Kovim-19. Kaj nun la sama fenomeno denove aperas en Eu\u0306ropo kaj ie ajn rilate rusojn kaj rusparolantojn."}, {"text_idx": "#000027", "text": "Por pli da informoj pri c\u0302i tiu temo, vidu nian specialan dosierujon Rusio invadas Ukrainion."}, {"text_idx": "#000028", "text": "C\u0302i tiu artikolo estas parto de RuNet, projekto de Global Voices por interpreti la ruslingvan interreton."}, {"text_idx": "#000029", "text": "Civitanaj komunikilojEtno kaj rasoHomaj rajtojMilito kaj konfliktoRuNet EchoRussia invades Ukraine"}, {"text_idx": "#000032", "text": "C\u0302u eblas revivigi \u201ctatarismon\u201d malgrau\u0306 la identeca politiko de Rusio?"}, {"text_idx": "#000039", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]